55 år gamle Varoufakis ble et kjent navn i fjor sommer, da han som finansminister for Hellas' venstreregjering, Syriza, sloss med nebb og klør mot de greske långiverne i den såkalte troikaen: EU-kommisjonen, EUs sentralbank og Det internasjonale pengefondet (IMF).
Med sin klare tale i møtet med EU-eliten, og det at han sa opp jobben i protest mot kreditorenes strenge krav, har han blitt hele venstresidens rockestjerne.
Likevel ber han Storbritannia om å bli i EU. Han har aldri villet at Hellas skulle ut, fordi å oppløse unionen ikke vil føre til progressiv politikk:
– Å trekke seg tilbake til nasjonalstatene fyrer bare opp under ultranasjonalistiske krefter. Det styrker ikke progressiv politikk, sier Varoufakis, som mener det er for sent å trekke seg ut av EU når en først er inne.
Debatten om «Brexit» i Storbritannia belager seg på at EU alltid vil være her, mener han, men slik er det ikke.
– EU er i ferd med å gå i oppløsning. «Brexit» vil bare gjøre at det oppløses raskere, sa Varoufakis på et besøk hos Council of Foreign Relations i New York tidligere denne uka.